Søren Espersen (DD), 2023-05-25:
Tak for det.
Lad mig indledningsvis takke ministeren for en udmærket redegørelse om dansk kunst og kultur lige nu.
Vi er i Danmarksdemokraterne meget opløftet af den stærkt forøgede økonomiske støtte til kunsten, som gjorde sig gældende, ikke mindst i musikhandlingsplanen, som kom virkelig bredt ud i landet – noget, der for os i Danmarksdemokraterne havde stor betydning.
Dansk kultur er helt sin egen, men jo samtidig også et produkt af århundreders samkvem mellem Danmark og den omgivende verden, først og fremmest de nordiske lande samt Tyskland, Frankrig, England og USA.
Er dansk kultur under pres?
Både-og
På den ene side blomstrer dansk kulturliv jo inden for en lang række områder, og på den anden side er Danmark på linje med andre små lande og sprogfællesskaber udsat for massivt pres fra såvel USA som EU.
Den moderne kommercielle kultur har navnlig rodfæstet det engelske sprogs status på godt og ondt.
Som ministeren udmærket skriver det i sin redegørelse: Kulturen er det, der binder os sammen som land og folk og skaber fælles oplevelser, understøtter vort udsyn og modvirker fordomme og snæversyn.
Dansk kunst står meget stærkt i disse år, også på den internationale scene, hvor vi kan vise omverdenen, hvad vi som folk formår.
Det kan være inden for arkitektur og sport.
Det gælder glædeligvis også i forhold til rejser og ferie, hvor danskerne mere end nogen sinde styrer mod at blive hjemme og nyde det her fantastiske danske ferieland.
Danskerne strømmer som aldrig før ind til sportsoplevelser, festivaler, spillesteder, museer og foreningsliv.
Det er jo en på alle måder herlig udvikling.
I den forbindelse er det værd at bemærke, at støtten skal ud i hele Danmark.
DD ønsker, at kunststøtten fordeles mere fair mellem hovedstaden og provinsen.
Når staten bruger 100 kr. på at støtte museer, falder 72 kr. af til hovedstadsområdet.
Det er bl.a. derfor, vi har kæmpet så indædt for at finde penge til det herlige orkester Nordkraft Big Band i Aalborg, og heldigvis lykkedes det.
Selv om dansk kultur altså også er et resultat af et samspil med andre beslægtede kulturer, og selv om vi både skal og vil hente kulturel inspiration i andre lande, så findes der kulturer, som grundlæggende bygger på helt andre værdinormer end de vestlige, og som derfor ikke på nogen måde bør få afgørende indflydelse på dansk kunst og kultur.
Hvis kulturrelativismen, dvs. tanken om, at alle kulturer er lige gode, får lov at rodfæste sig her, så vil vi som nation komme til at dele skæbne med andre multikulturelle lande i verden, og det er ikke noget at stræbe efter.
I Danmarksdemokraterne er vi meget optagede af, at det danske sprogs rolle styrkes i alle kulturinstitutioner, og at hovedsagelig dansksprogede film- og teaterproduktioner skal kunne opnå støtte.
Vi ønsker, at musik- og kunstforståelse understøttes i folkeskolen, og at undervisningen i danmarkshistorien bliver styrket.
Vi ser gerne, at undervisningen i kulturhistorie indledes allerede i folkeskolen og udbygges i gymnasie- og erhvervsuddannelser.
Det er i den forbindelse så afgørende vigtigt for os, at kunst og kultur ikke kun er noget, som vedrører landets hovedstad, men også provinsen, og at adgangen til kulturlivet sikres for alle danskere uanset geografisk placering.
Vi ser i øvrigt gerne, at den livslange kunstnerstøtte ikke pr. automatik tildeles forfattere og kunstnere, som allerede lever økonomisk godt af deres kunst.